google/wiki40b huggingface dataset:
Diastole

Diastole er definert som fasen når hjertets hovedkamre fylles med blod, mellom hjerteslagene. En diastole etterfølges av en systole, der hovedkamrene trekker seg sammen og sender blod ut i hovedpulsåren (aorta) og ut i lungepulsåren. Tilsammen utgjør disse to fasene en hel hjertesyklus.
Diastolen varer betydelig lengre tid enn systolen. Når pulsen blir raskere er det spesielt diastolen som varer kortere tid. Når man hører på hjertet høres vanligvis to ventilklapp for hvert pulsslag. De to slagene som kommer like etterhverandre er før og etter systolen. Det lange intervallet er diastolen. En hjertesyklus varer, for mennesket, normalt i omtrent 1 sekund, og diastolen utgjør 2/3 av denne.
Gaotang (Liaocheng)

Gaotang (kinesisk: 高唐县 ; pinyin: Gāotáng Xiàn) er et fylke i provinsen Shandong i Folkerepublikken Kina. Det er understilt byprefekturet Liaocheng.
Befolkningen var i 1999 på 462.308.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Kinas riksvei 308 løper gjennom området. Den begynner i Qingdao i Shandong og fører via Jinan til Shijiazhuang i Hebei.
Norgesmesterskapet i alpint 2001

Norgesmesterskapet i alpint 2001 var det norske mesterskapet i alpin skiidrett. Mesterskapet ble arrangert fra 26. til 31. januar i Narvik.
Felix Woyrsch

Liv

Felix Woyrsch vokste opp i Dresden og senere i Altona. Han hadde ikke råd til å besøke en musikkhøyskole så han utdannet seg selv. Han fant sin plass i Altona og ble der i 1887 korleder av «Altonaer Liedertafel» og 1893 korleder av Altonaer kirkekor. Han overtok i 1895 ledelsen av koret «Altonaer Singakademie», og ble organist først i Friedenskirche i Hamburg-St. Pauli og deretter på St. Johannis (Altona).
I 1903 begynte han med faste konserter i Hamburg, såkalte «städtische Symphonie- und Volkskonzerte» og fikk med dette tittelen «Städtischer Musikdirektor» (byens musikkdirektør). I 1901 ble han utnevnt til professor, i 1917 ble han medlem av Preußischen Akademie der Künste i Berlin. Foruten mange andre hedersbevisninger og priser fikk han i 1937 Beethovenprisen av dette akademiet. 
Selv om Woyrsch, som var en venn av Johannes Brahms, satte pris på sine samtidige komponister som Igor Stravinskij, Arnold Schönberg og Paul Hindemith, så følte han selv seg mindre forpliktet til musikalsk innovasjon, og mer til utvikling av sin egen stil innen den klassisk-romantisk tradisjonen. Han ble med dette del av en ikke så liten gruppe komponister som ikke ønsket brudd og modernisering, men heller en organisk videreføring av tradisjonen (for eksempel Richard Wetz, Wilhelm Berger, Felix Weingartner og Paul Juon). Det sies at dette er grunnen at hans musikk fort gikk i glemmeboken etter hans død.
Selskapet «Pfohl-Woyrsch-Gesellschaft e. V. Hamburg» ble grunnlagt i 1993, og har som målsetning å sikre den musikalske arven etter Felix Woyrsch og å gjøre hans musikk mer alminnelig tilgjengelig.
Samiske geografiske navn i Lenvik

Samiske geografiske navn i Lenvik (knr 1931) angir stedsnavn i Lenvik kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Lenvik kommune.
OKEA

Virksomhet og historie

OKEA ble grunnlagt i 2015 av tidligere oljeminister Ola Borten Moe, tidligere Det norske-sjef Erik Haugane, Anton Tronstad og Knut Evensen. Selskapsnavnet er basert på initialene til de fire gründerne. Selskapets forretningsidé er å kjøpe seg inn i lisenser med funn på norsk sokkel og være med på utbyggingen av disse.
I 2018 kjøpte OKEA 44,56 prosent av Draugenfeltet (PL093), 12,0 prosent av Gjøafeltet (PL153) og kontorbygget «Råket» i Kristiansund fra Norske Shell. Den 30. november 2018 overtok OKEA operatøransvaret for Draugenfeltet.
Okea ble børsnotert 18. juni 2019.
Smolensk oblast

Administrativ inndeling

Smolensk oblast er inndelt i 25 distrikter (rajoner, russisk: районы) og 2 byer (города), som igjen er inndelt i 15 byer (города), 12 bymessige bosetninger (посёлки городского типа), og 302 landkommuner (okruger – сельские округа).

Demografi

Innbyggertall: 1 019 000 (2005 est.), 1 049 574 (folketelling 2002); 1 158 299 (folketelling 1989).
I henhold til folketellingen i 2002 var oblastens etniske sammensetning som følger: 
 
•russere: 93,4% 
•ukrainere: 1,7% 
•hviterussere: 1,6% 
•armenere: 0,4% 
•sigøynere: 0,3% 
•tatarer: 0,2% 
•azerier: 0,2%,
samt mange andre grupper med under 0,2% av befolkningen.  (1,1% av befolkningen oppga ikke sin nasjonalitet ved folketellingen).
Ordenen for postfortjenester

Insignier

Ordenstegnet for Ordenen for postfortjenester består av en hvitemaljert femtagget stjerne med kuler i spissene. Midtmedaljongen er i gull og har guden Merkurs venstrevendte profil og en merkurstav. Stjernen er lagt på en laurbærkrans. Ordenstegnet er opphengt i båndet i et ledd utformet som et par merkurvinger. Reversen har motiver for post- og telegrafvesen og omskriften «REPUBLIQUE FRANÇAISE» og «MERITE POSTAL» .
Ordenstegnet er i gull for de to øverste ordensgrader og i sølv for den nederste. Ut over forskjellig materiale er ordenstegnene for de forskjellige grader identisk i utforming, men av ulik størrelse og opphengt i bånd av forskjellig type. For riddere bæres ordenstegnet i brystbånd, for offiserer i brystbånd med rosett. Kommandører har ordenstegnet i bånd om halsen.
Ordensbåndet er gult, det franske postvesenets farge, med to svarte striper nær kantene.

Tildeling

Ordenen for postfortjenester ble tildelt for fortjenstfull innsats for post-, telegraf- og telefonvesenet i Frankrike, Den franske union og internasjonalt. En minstealder på 30 år var et vilkår for utnevnelse. Utnevnelse skjedde i hovedregelen til ordenens laveste grad, med påfølgende åtte års tjeneste før det kom på tale med forfremmelse til offiser og deretter ytterligere fem års tjeneste før eventuell forfremmelse til kommandør. Ved eksepsjonell innsats kunne reglene fravikes.
Det var satt begrensninger på det årlige antall tildelinger av ordenen.
MF «Ropeid» (1969)

MF «Ropeid», er en bilferge bygget i 1969 som MF «Fusa». Fergen gikk i rutefart for Hardanger Sunnhordlandske Dampskibsselskap (HSD) frem til 1987. Senere som MF «Hjelmeland» for Det Stavangerske Dampskibsselskab og «Sand» for Rogaland Trafikkselskap.
Eodrepanus

Utseende

Små til middelsstore, noe avlange, svarte skarabider. Kroppen kan ha rader av oppstående, gule, håraktige skjell. Hodet er skovlformet, uten horn men kan ha et par butte tenner på forkanten. Pronotum er mye bredere enn langt og minst så bredt som dekkvingene, med sterkt rundede sider, kraftig punktert. Dekkvingene er parallellsidige med noen opphøyde lengdelister. Beina er middels lange.

Utbredelse

Slekten forekommer både i Afrika (fem arter) og Sørøst-Asia (fire arter).
Aneirin

Aneirin eller Neirin var britonsk poet fra tidlig middelalder, og er antatt å ha vært bard (skald), det vil si hoffpoet, ved et av kumbriske kongedømmene i Det gamle nord (Hen Ogledd), antagelig ved Gododdin ved Edinburgh i dagens moderne Skottland. Navnet har blitt stavet ulikt, og fra 1600-tallet ukorrekt som Aneurin.

Poesi

De verker som er tilskrevet Aneirin er bevart i manuskript fra sent på 1200-tallet, kjent som Boken til Aneirin (walisisk Llyfr Aneirin). Språket har blitt delvis modernisert til mellomwalisisk, men andre versjoner på gammelwalisisk indikerer at i det minste en del av poesien kan dateres tilbake til Aneirins tid, og dens tilskrivelse er derfor ekte. Verket ville ha blitt bevart via muntlig overføring inntil det skrevet ned for første gang, kanskje en gang på 800-tallet.
Aneirins best kjente verk er Y Gododdin, en rekke klagesanger for krigerne fra det nordlige brytonske kongedømmet Gododdin som en gang rundt år 600 stupte i slaget ved Catraeth (antagelig dagens Catterick i North Yorkshire) mot anglere fra kongedømmet Deira og Bernicia. Poesien har mange språklige vanskeligheter og er av den grunn vanskelig å tolke. Et av versene inneholder det muligens er en av de første referansene til kong Arthur av britene, og da som et mønster på tapperhet som en fallen kriger ble sammenlignet med; skjønt denne identifikasjonen er derimot usikker. Diktet forteller også at Aneirin selv var tilstede ved slaget og ble tatt til fange, var den ene av fire (eller muligens kun to) av britonerne som overlevde. Han forble fange inntil hans løsepenger ble betalt av Ceneu ap Llywarch Hen fra kongedømmet Rheged.

Identitet og omdømme

Nedtegnelser av Aneirin som en av sønnene til Caw, en høvding fra Strathclyde, er av sen datering og ikke riktig. Aneirins mor, Dwywei, er derimot nevnt i Y Gododdin. Hun kan være den samme kvinne som i henhold til gammelwalisiske slektstavler ble gift med kong Dunod, som er antatt å ha styrt i West Riding of Yorkshire. Aneirin var også en slektning av en annen brytonsk poet, Cian Gwenith Gwawd.
På slutten av 1700-tallet ble det gjort forsøk på å identifisere Aneirin med forfatteren Gildas fra tidlig på 500-tallet, basert på feilaktig form av navnet. Thomas Stephens antok senere at Aneirin kunne ha vært en sønn av Gildas. Begge disse tankene har siden blitt forlatt av forskerne.
De walisiske triadene beskrev Aneirin som «bardenes prinse» og «av flytende vers». Nennius priste ham blant de tidligste walisiske poetene eller Cynfeirdd, en samtidig av poetene Talhaearn, Taliesin, Bluchbardd og Cian. Referanser til Aneirin er funnet i verket til Poetene av prinsene, men hans berømmelse falmet i senmiddelalderen inntil walisisk identitet ble gjenopptatt av oldtidsforskere på Tudortiden. I dag er hans omdømme som poet forblitt høy, skjønt den nøyaktige identiteten til forfatteren er fortsatt omdiskutert.
Mononukleose

Diagnostikk

Mononukleose påvirker leveren og fører til leverbetennelse i 90 % av tilfellene. Leverbetennelsen er mild, og leveren blir helt fin igjen. Også milten påvirkes av mononukleose, den blir større og mer skjør enn vanlig. Ved trykk eller slag mot magen er det fare for at leveren eller milten kan sprekke.

Sykdomstegn

I begynnelsen er pasienten noe slappere og trettere enn vanlig, og har kanskje hodepine og litt feber. I løpet av en uke får noen sår hals, svelgevansker og dårlig ånde. Mandlene hovner opp og får et gråhvitt belegg. Noen få av pasientene kan få store smerter i mage og rundt milten. De fleste får store lymfekjertler forskjellige steder på kroppen (oftest på halsen, i armhulene eller i lyskene). Legen som undersøker deg kan eventuelt kjenne at leveren og milten er opphovnet.

Hvor syk?

Noen blir veldig syke, andre bare litt. Symptomene går i de fleste tilfellene over i løpet av 1 til 4 uker. Enkelte er trette og slappe lenge etter dette (opptil 2–3 måneder). Små barn kan ha mononukleose uten å få symptomer. Jo eldre man er om man smittes av mononukleose, jo hardere er ofte sykdommen.

Å stille diagnosen

En blodprøve kan vise om det foreligger mononukleose. Det finnes enkelte spesielle laboratorietester (Monospot) som kan gi sikker informasjon om det foreligger mononukleose. På blodutstryk kan det sees at en type hvite blodlegemer, lymfocytter (cytotoksiske CD8+ T celler), foreligger i betydelig øket antall. Lever-transaminaser, som er enzymer som lekker ut i blodet fra syke leverceller, kan sees i noe økede mengder i blodprøvene.
Pasienter som har økede leververdier og driver idrett eller hard trening, bør unngå fysisk trening til blodprøvene er normale.

Behandling

Ettersom mononukleose skyldes et virus, finnes ingen legemidler som kan helbrede sykdommen. Det antaes at fysisk aktivitet kan forlenge rekonvalesentperioden. Dersom leverfunksjonen er svekket, bør man avstå fra alkohol og paracetamol til leverprøvene er blitt normale.

Ettersykdommer

Hos noen pasienter med myalgisk encefalopati / kronisk tretthetssyndrom, kan det sees økede antistoffer mot Epstein-Barr-virus. Det har vært antatt at viruset har utløst den sykdommen.
10 – 20 % opplever trøtthet og slapphet i flere måneder etter den akutte infeksjonen. De fleste er friske nok til å starte på skole eller arbeid i løpet av 1 – 4 uker.
Sanne spor

Sanne spor er et musikkalbum med Elisabeth Ødegård Widmer, utgitt i 1991.
Miromesnil (Paris Metro)

Miromesnil er en stasjon på metroen i Paris.
Stasjonen betjener linje 9 og linje 13.
Ektemann alene

Handling

Det er høysommer i Oslo. Det hersker en intens travelhet på utstikker 1 like før fjordbåten skal dra. Det er et mylder av mennesker på brygga: Familier som skal reise på landet og fedre som skal bli igjen hjemme. Fru Rigmor Sande og de to barna Vesleper og Titten er alt om bord og står ved rekka. Pappa Per Sande, den kommende gressenkemann, leter febrilsk etter familiens koffert som har kommet på avveie.
Fortøyningene går og båten er klar for avgang. «Mannen sin kan en reise fra, men ikke en koffert», utbryter den friske 21 år gamle Ellen Stenersen. Hun og Per står igjen på brygga. De er gamle kjente og naboer på landet. Per synes ikke det er så verst å være gressenkemann. Han og vennen Stoffer kaster seg ut i Oslos fristelser. Karene får også følge av Ellen. Per og Ellen får varme følelser for hverandre.
Ringnot

Ei ringnot er et fiskeredskap som brukes for å fange stimfisker. Den består av ei stor not som settes rundt stimen og snurpes sammen i bunnen. I norske farvann brukes ringnot for å fiske sild, brisling, makrell, lodde, sei og kolmule.
Den eldste typen er snurpenot og ble brukt fra fartøyer kalt snurpere fram til ca. 1965. Nota ble dratt sammen fra småbåter (doryer) og fortøyd langs sida av snurperen. Fangsten ble tatt om bord i snurperen ved hjelp av en håv.
På midten av 1960-tallet overtok ringnotsnurperne. De setter og tar sammen nota fra hekken av båten med kraftblokk eller notvinsjer. Nota har blylodd og flytelegemer av plast så den skal flyte riktig. Snurpelina er en stålvaier. Fisken pumpes ofte ombord ved hjelp av ei fiskepumpe. Ringnot og kraftblokk ble introdusert i fiskeflåten på midten av sekstitallet som en videreutvikling av den eldre snurperen med doryer.
Spellemannprisen 2007

Nominerte

Vinnerne i hver kategori er uthevet.
Historikk over verdensmesterskapsrekorder på 200 m

Dette er en liste over utviklingen av mesterskapsrekorder for 200 meter ved verdensmesterskapene i friidrett utendørs.
Qingpu (Huai'an)

Qingpu (kinesisk: 清浦区; pinyin: Qīngpǔ Qū) er et bydistrikt i byprefekturet Huai'an i provinsen Jiangsu i Folkerepublikken Kina. Det har et areal på 293 kvadratkilometer og teller ca. 310.000 innbyggere (2004).
Hurvadrapene

Hurvadrapene var en serie drap på åtte personer, begått natten til 22. august 1952 i og omkring Hurva i Skåne.
Ugjerningene ble begått av den 25 år gamle Tore Hedin, som var «fjärdingsman» (stillingskategori i det svenske politiet frem til 1954). Året før (1951) hadde han drept mølleeieren Allan Larsson i forbindelse med pokerspill i Tjörnarp, og deretter satt fyr på huset hans. Hedin hadde imidlertid ikke blitt avslørt, delvis fordi han selv hadde deltatt i drapsetterforskningen.
I august 1952 hadde Hedins forlovede Ulla Östberg (24 år) anmeldt Hedin for mishandling – sannsynligvis på oppfordring av sin arbeidsgiver - da Hedin hadde slått henne ved flere anledninger. Hun brøt også forlovelsen med ham. Anmeldelsen førte til at Hedin mistet sitt vikariat som «extra ordinarie fjärdingsman». Bruddet med forloveden og avskjedigelsen skal ha blitt for mye å håndtere for Hedin, og utløste hendelsene natten 1952.
Om natten (omtrent klokken tolv ifølge Hedins selvmordsbrev) drepte Hedin foreldrene Per Alfred Hedin (74 år) og Hulda Hedin (57 år) med øks i deres hjem i Saxtorp, og satte fyr på huset. Senere samme natt (omkring halv ett) dro han til aldershjemmet i Hurva der han drepte sin tidligere forlovede Ulla Östberg og forstanderinnen Agnes Lundin (55 år) med øks. Etter drapene på Lundin og Östberg helte Hedin bensin i trappene og barrikaderte døren til aldershjemmet, og satte deretter bygningen i brann. I flammene omkom de fire beboerne Nils Larsson (84 år), Maria Nilsson (71 år), Bengta Andersson (86 år) og Elna Andersson (83 år). En femte person, Maria Pettersson, døde noen dager senere på sykehus. Flere ble reddet ut fra den brennende bygningen takket være lokalbefolkningens redningsinnsats med stiger.
Etter udåden forfattet Hedin et selvmordsbrev som han la igjen i bilen, før han ved firetiden om morgenen druknet seg i Bosarpasjön. Tidspunktet kunne fastslås fordi Hedin hadde armbåndsuret på seg. Brevet som Hedin skrev, var imidlertid formulert på en slik måte at politijakten pågikk enda et døgn etter at han hadde tatt sitt liv. Så sendte man hans hjerne til Rettsmedisinsk institutt, dernest den britiske professor Young for undersøkelser.
I 1986 ble TV-filmen Hurvamorden laget, med Ernst-Hugo Järegård i rollen som Tore Hedin. Filmen inngikk i serien Skånska mord, som i seks frittstående episoder tar opp kjente skånske kriminalsaker.
Stormsvalefamilien

Systematikk

Tidligere ble også sørstormsvalene regnet til stormsvalene. Siden sørstormsvalene er nærmere beslektet med f.eks. havhester enn med stormsvaler, har man gått bort ifra dette.
De fleste stormsvalene, dvs. med unntak av havsvalen (Hydrobates pelagicus) og dvergstormsvalen (Halocyptena microsoma), har tradisjonelt blitt sammenfattet i «slekten» «Oceanodroma». Denne slekten er imidlertid kunstig: Havsvalen er f.eks. sannsynligvis søsterarten til gråstormsvalen, mens dvergstormsvalen ser ut til å være nærmest beslektet med dagstormsvalen. Så langt har ikke nomenklaturen blitt oppdatert for å ta høyde for slektskapsforholdene.
Guadalupestormsvalen, som ble utryddet i historisk tid, hørte også til stormsvalene.
Richthofen

Richthofen (opprinnelig: Prätorius von Richthofen) er en tysk adelsfamilie som stammer fra Schlesien. Det mest kjente familiemedlemmet er flyveresset Manfred von Richthofen (1892–1918) fra første verdenskrig.
Familien stammer fra Sebastian Schmidt genannt Faber bzw. Fabricius (1515–1553), som var luthersk prest i Berlin og Potsdam. Han sønn Samuel (1543–1605) forenklet navnet til Faber, og ble i 1562 adoptert av sin mors fetter Paulus Praetorius (1521–1565) som var kammerråd og vitenskapsmann. Samuel ble senere dommer og jurist, og senere også borgermester i Frankfurt an der Oder.
Samuels sønn Tobias Praetorius (1576–1644), var godsherre i Schlesien og embetsmann. Tobias' sønn Johann Praetorius var godsherre på godset Rauske ved Striegau (i dag Strzegom) i Schlesien, og ble 29. juli 1661 tatt opp i den böhmiske ridderstand, og 30. mars 1681 tatt opp i den prøyssiske ridderstand, med navnet Richhofen samt adelspredikatet «von».
Det parlamentariske råd

Det parlamentariske råd (tysk: Parlamentarischer Rat) var et politisk organ etablert i 1948 av de elleve ministerpresidentene i Vest-Tyskland. Rådet ble opprettet for å vedta en ny grunnlov, foreløpig for Vest-Tyskland. Grundgesetz ble vedtatt med virkning fra 23. mai 1949. Etter Tysklands gjenforening gjelder denne grunnloven for hele landet.

Historie

Rådet ble opprettet etter anbefaling av de tre vestlige okkupasjonsmaktene etter den andre verdenskrigen, Frankrike, Storbritannia og USA og besto av medlemmer av delstatsparlamentene. 
Det var parlamentarikere fra delstatene i vestmaktenes okkupasjonssoner som deltok i arbeidet med ny grunnlov. Den ble dermed ikke diskutert av en egen grunnlovsgivende forsamling, noe som i såfall skulle ha omfattet hele Tyskland. Grunnloven ble heller ikke omtalt som en konstitusjon med kun som Grundgesetz, tysk for grunnlov.
Som grunnlag for rådets behandling forelå Frankfurtdokumentene som på Rittersturzkonferansen hadde ført til Koblenzbeslutningene og i tillegg dokumenter fra forfatningskonventet på Herrenchiemsee. Grundgesetz skulle bare virke foreløpig, i påvente av en gjenforening av det daværende Vest-Tyskland med blant annet østsonen, det senere DDR. 
Rådets første møte ble lagt til Koenigmuseet i Bonn 1. september 1948, hvor Konrad Adenauer ble valgt til rådets president. 
Parlamentarisk råd vedtok 8. mai 1949 med 53 mot 12 stemmer teksten til Grundgesetz. De tre vestlige militærguvernørene ga 12. mai samme år sine samtykker til forslaget. 
Ratifiseringen av Grundgesetz foregikk i de tyske delstatene i perioden 18. til 21. mai 1949. Bayern stemte imot Grundgesetz, men aksepterte at den hadde gyldighet også for dem, da flere enn 2/3 av delstatene hadde stemt for.
Grundgesetz ble kunngjort 23. mai 1949 og gjaldt da i Vest-Tyskland med unntak for Saarland, som først ble en del av Forbundsrepublikken Tyskland i januar 1957. Grundgesetz inneholdt visse særregler for Vest-Berlin.
Parlamentarisk råd oppløste seg selv under forberedelsene til de første valgene til Forbundsdagen.
Hamnefjellmasta

Hamnefjellmasta, ofte kalt Linken, er en radiosender på Hamnefjell i Båtsfjord kommune i Finnmark. Den opprinnelige radiostasjonen ble nedlagt i 1960-årene, og stasjonen med kallesignal LFQ er idag fjernstyrt fra Vardø radio (LGV). Signalene sendes på VHF-kanal 27 fra en 241 meter høy mast. Dette er Norges tredje høyeste byggverk over havoverflaten (Troll A-plattformen da unntatt). Det går vei opp til masta fra Båtsfjord. Finnmark Kraft skal bygge en 50 MW vindpark på fjellet.